BBC

BBC Television (British Broadcasting Corporation) – didžiausias pasaulio transliuotojas, įsikūręs Jungtinėje Karalystėje. Pirmoji pasaulyje nacionalionė transliavimo organizacija BBC buvo įkurta 1922 m. spalio 18 d. Korporacija turi televiziją, radiją ir interneto portalą. Transliuotojas gauna dotacijų iš britų vyriausybės, todėl negali jokiose savo žiniasklaidos priemonėse Jungtinės Karalystės ribose (nei televizijoje, nei radijuje, nei internete) rodyti komercinės reklamos.

BBC pirmauja tarp Jungtinės Karalystės transliuotojų biudžeto dydžiu. 2007 metais valdymo išlaidos sudarė 4,3 milijardų svarų sterlingų. Artimiausi organizacijos konkurentai – „British Sky Broadcasting“ su 3,8 milijardo ir ITV su 1,9 milijardo svarų sterlingų biudžetais. Vien Jungtinėje Karalystėje BBC turi 28 500 darbuotojų, BBC taip pat pirmauja pagal regionų ofisų, užsienio korespondentų ir susitarimų su kitomis naujienų agentūromis skaičių.

BBC pasiekia daugiau nei 200 šalių ir yra prieinama daugiau nei 274 milijonams namų ūkių, pralenkdama artimiausią konkurentą CNN, kuris pasiekia apie 200 mln. namų ūkių. Žinios transliuojamos 33 kalbomis.

Istorija 
Britų transliavimo agentūra () 1922 metais įkūrė grupė telekomunikacijų kompanijų – „Marconi“, „Radio Communication Company“, „Metropolitan-Vickers“, „General Electric“, „Western Electric“ ir „Britsh Thompson-Houston“ – grupė eksperimentinėms radijo programoms transliuoti. Pirmoji transliacija buvo paleista lapkričio 14 d. iš stoties 2LO, esančios Marconi Namuose, Londone.

1927 m. kompanija buvo nacionalizuota – tapo išlaikoma valstybės fondo. Eksperimentinės televizijos transliacijos buvo pradėtos 1932 m. naudojant elektromechaninę 30 linijų sistemą išplėtotą Džono Lodži Berdo (John Logie Baird). Transliavimas tapo nuolatine paslauga 1936 m. Televizijos transliacijos buvo nutrauktos per Antrąjį pasaulinį karą, nuo 1939 m. birželio 7 d. iki 1946-ųjų. Kalbama, kad atnaujintą transliaciją pranešėjas Lesli Mitčelas (Leslie Mitchel) pradėjo sakydamas „Kaip jau sakiau, prieš tai, kai mes buvome nemandagiai pertraukti…“ Pirmasis asmuo, pasirodęs televizijos ekrane, buvo Žasmin Blai (Jasmine Bligh), kuri tarė: „Laba diena visiems. Kaip jūs? Ar pamenate mane, Jasmine Bligh?..“

23 transliavimo organizacijos, įskaitant BBC, 1950 m. vasario 12 d. suformavo Europos transliuotojų sąjungą (angl. European Broadcasting Union).

Nors 1955 metais BBC atsirado konkurentas – nepriklausomas komercinis kanalas ITV – BBC monopolija išsilaikė iki 1970-ųjų. 1962 metais BBC buvo apdovanotas antru televizijos kanalu, BBC2. Nuo 1967 m. liepos 1 d. antrasis kanalas pradėjo spalvotas transliacijas, o 1969-ųjų lapkričio 15 d. tai padarė ir ITV.

1964 m. pasipylė serija piratinių radijo stočių, kurios privertė britų vyriausybę galutinai sureguliuoti leidimų transliuoti išdavimo tvarką iš reklamos gyvenančioms radijo stotims. BBC į tai sureagavo reorganizuodama ir pervadindama savo radijo kanalus. Populiariąją muziką transliuojančios stotys („Radio 1“ ir „Radio 2“) buvo atskirtos nuo klasikinę muziką transliuojančios radijo stotys („Radio3“). „Radio 4“ pasiūlė ne muziką, o naujienas, viktorinas, radijo pjeses ir vaidinimus.

1974 metais BBC pradėto transliuoti teleteksto paskirtis iš pradžių buvo aprūpinimas subtitrais. Tačiau paskui ši programa, pavadinimu „Ceefax“, tapo dar viena naujienų tarnyba.

Nuo 1980-ųjų, kai buvo panaikinta Jungtinės Karalystės televizijos ir radijo rinkos kontrolė, BBC susidūrė su didėjančia komercinio sektoriaus konkurencine kova, ypač iš palydovinės, kabelinės ir skaitmeninės televizijos kanalų.

1999 m. BBC reportažas atskleidė prekybos vergais atgimimą. Šis reportažas, pasakojantis apie Vakarų Afrikoje klestinčią prekybą vaikais, kurį laiką buvo ignoruojamas.

Po 2004 m. pasirodžiusio Hutton (Hatono) tyrimo (angl. Hutton Inquiry) ir raporto, kuriame BBC stipriai kritikuojamas, atsistatydino BBC valdybos nariai ir generalinis direktorius Greg Dyke. Tyrimą apie Gynybos ministro David Kelly savižudybės aplinkybes vykdė Jungtinės Karalystės teisėsaugos pareigūnai, kurie išsiaiškino, kad faktiškai ministras nepasakė žodžių apie masinio naikinimo ginklus, kuriuos citavo BBC žurnalistas Endriu Džiliganas (Andrew Gilligan). Tai iškėlė klausimą, ar BBC laikosi nešališkumo ir objektyvumo principo.

„BBC World Service“ – naujienų tarnyba, kuri kitaip nei kiti BBC skyriai, finansuojama Jungtinės karalystės Užsienio ir Sandraugos reikalų ministerijos suinteresuotos Jungtinės Karalystės reklamavimu užsienyje.

Žiniasklaidos priemonės

Televizija 
BBC One ir BBC Two yra pagrindiniai BBC televizijos kanalai, skirti Didžiosios Britanijos žiūrovams. Taip pat, BBC valdo ir skaitmeninius kanalus: BBC Three, skirtą jaunimui, BBC Four, BBC Parliament bei vaikams skirtus CBBC ir CBeebies. Taip pat, 2006 metais transliaciją pradėjo BBC One HD, kuris transliuoja aukšta raiška.

Naujas škotiškas televizijos kanalas, „BBC Alba“ transliacijas pradėjo 2008-ųjų rugsėjo mėnesį. Tai pirmasis daugiažanris kanalas, transliuojamas iš Škotijos ir kurio visos laidos kuriamos Škotijoje. Šiuo metu „BBC Alba“ prieinamas tik palydoviniu ir kabeliniu keliu.

Nuo 1975-ųjų BBC taip pat aprūpina TV programomis Britų karinių pajėgų transliavimo tarnybą, kurias gali matyti ir girdėti Britų karinėse pajėgose tarnaujantys žmonės visame pasaulyje.

2008-ųjų birželį visi BBC televizijos kanalai tapo prieinami žiūrėti internetu.

Jungtinės Karalystės TV
 BBC One
 BBC Two
 BBC Three
 BBC Four
 BBC News 24
 BBC Parliament
 CBBC
 CBeebies
 Animal Planet

Tarptautinis naujienų kanalas
 BBC World News (anksčiau vadinosi BBC World)

Tarptautiniai kanalai
 BBC America
 BBC Canada
 BBC Kids
 BBC Japan
 BBC Food
 BBC Prime
 UK.TV
 UKTV
 People+Arts

Radijas 
BBC turi penkias nacionalines radijo stotis:
 Radio 1 (radijo stotis jaunimui)
 Radio 2 (daugiausiai klausytojų turinti radijo stotis D. Britanijoje, skirta 35-erių metų ir vyresniems žmonėms)
 Radio 3 (klasikinė muzika)
 Radio 4 (šiandienos aktualijos, drama, komedija)
 Radio 5 Live (naujienos 24 valandos per parą, sportas)

Naujos radijo stotys, transliuojamos tik skaitmeniniu formatu:
 Radio 1Xtra (juodaodžių ir gospelo muzika)
 Radio 4 Extra (įvairios komedijos, dramos, meno laidos)
 Radio 5 Live Sports Extra (radijo stotis, skirta sporto įvykiams, kurie netransliuojami per Radio 5 Live)
 Radio 6 Music (alternatyvioji muzika)
 Asian Network (Azijos naujienos, azijietiška muzika)
 World Service (didžiausia pasaulio tarptautinė transliuotoja)

Regioninės:
 BBC Radio Wales
 BBC Radio Cymru (valų kalba)
 BBC Radio Scotland
 BBC Radio nan Gaidheal (škotų kalba)
 BBC Radio Ulster
 BBC Radio Foyle

Vietinės:

BBC valdo keturiasdešimt vietinių radijo stočių, kurios yra skirtos gyventojams, perkopusiems 50 metų. Jose transliuojamas muzikos, naujienų ir pokalbių mišinys.

„BBC World Service“ informacinė programa girdima 150-yje pasaulio sostinių, o savaitės auditorija sudaro apie 163 milijonus klausytojų. Ši programa transliuojama 33 kalbomis ir dialektais, tačiau ne visos kalbos yra transliuojamos visose zonose.

Visos radijo stotys yra prieinamos internete ir RealAudio formatu. Istoriškai BBC buvo vienintelis legalus radijas Anglijos žemėje iki 1967 m., kai buvo paleista radijo stotis „URY“. Tačiau ir iki to laiko BBC nebuvo visiškas monopolija, kadangi kitos europinės stotys, kaip Liuksemburgo radijas, jau nuo 1930-ųjų į Britaniją transliavo angliškas laidas.

„BBC Radio 1“ yra perduodama ir JAV bei Kanados gyventojams.

Internetas 
BBC internetinis puslapis apima išsamiai pateikiamas naujienas ir jų archyvą. Pradėjęs veikti kaip „BBC Online“, vėliau pervadintas „BBCi“, paskui – bbc.co.uk, galiausiai naujienų svetainei buvo grąžintas pradinis pavadinimas „BBC Online“. Tinklalapis gali platinti reklamą tik kai pasiekiamas iš už Jungtinės Karalystės ribų.

Nauja internetinė versija buvo paleista 2007-ųjų gruodį, suteikdama galimybę naudotojui pritaikyti BBC interneto paslaugas individualiems poreikiams. 2008-ųjų vasarį ši paslauga tapo nuolatine.

Portalas leidžia BBC gaminti televizijos ir radijo laidas papildančias rubrikas. Žiūrovams ir klausytojams tapo įprasta, kad laidoje pasakomi internetinio puslapio rubrikų, susijusių su laidų tema, adresai. Internetinis puslapis taip pat vartotojams leidžia gyvai klausyti daugumos radijo laidų ir naudotis jomis dar 7 dienas po transliacijos. BBC leidžia ir legalius archyvinės interneto medžiagos atsisiuntimus.

Pastaraisiais metais kai kurios didžiausios interneto kompanijos ir politikai skundėsi, kad internetinis BBC puslapis gauna labai daug lėšų iš televizijos licencijos mokesčio, o kiti internetiniai portalai dėl to neišgali varžytis. Kai kurie siūlė, kad iš televizijos licencijų gaunamas pinigų kiekis leidžiamas internetiniam puslapiui turėtų būti sumažintas arba būtų pakeistas finansavimu iš reklamos ar abonentinio mokesčio. Atsakydama į tai, BBC atliko tyrimą ir sukūrė planą kaip pakeisti internetinės versijos aprūpinimą informacija. bbc.co.uk bandys užpildyti rinkos spragas ir svetainėje talpins nuorodas į kitus internetinius puslapius (pavyzdžiui, vietoj to, kad pateiktų informaciją apie vietinius įvykius ir įvairius transporto tvarkaraščius, BBC įdės nuorodą į kitą išorinį tinklalapį, kuris jau teikia tokią informaciją).

Taip meluoja žurnalistai 
Vokiečių žurnalistas Udo Ulfkotte 2001 metais išleido knygą „Taip meluoja žurnalistai“, kuriame pateikė žiniasklaidos melo, dezinformacijos, politinių manipuliacijų pavyzdžius. Šioje knygoje pasakojama ne tik apie BBC klaidas, bet ir tyrimus, siekiant atskleisti kitų žiniasklaidos priemonių melą.

1994 m. lapkritį BBC televizija parodė žinią apie britų karalienės Elžbietos II motinos mirtį. Į Bekingemo rūmus ir karalienės motinos rezidenciją pasipylė skambučiai. Pasirodo, karalienės motina iš tiesų buvo ne tik gyva, tačiau ir visiškai sveika. Po šio įvykio, BBC parašė karalienei ir jos motinai atsiprašymo laišką.

2000 m. BBC kartu su beveik visomis vokiečių kalba vartojančiomis naujienų agentūromis ir laikraščiais išplatino istoriją apie gamtos neteršiantį kompiuterį, kuris maitinamas ne elektra, o bulvėmis. Paskelbta per BBC, žinia pasklido per visą pasaulį. Vėliau BBC ištrynė šį pranešimą iš savo internetinio puslapio.

Kompanija yra atskleidusi ne vieną žiniasklaidos priemonių melo atvejį. 1997 m. BBC sukūrė dokumentinį filmą, kuris atskleidė Alekso Heilei (Alex Haley) apgavystę knygoje „Šaknys“.

1997 m. suinteresuotas Londono aukcionas „Bonhams“ paskelbė, kad pirmame „palydoviniame aukcione“ už didžiausią kainą parduota „The Beatles“ gitara. BBC išsiaiškino, kad šis pranešimas klaidingas ir kad „Bonhams“ tenorėjo pasireklamuoti.

Šaltiniai 
 ULFKOTTE, Udo. Taip meluoja žurnalistai. Vilnius: Mintis, 2003. 276 p. ISBN 5-417-00848-6.

Nuorodos 

 Oficiali BBC svetainė
 Laimantas Jonušys. BBC – objektyviausia ar tendencinga?

Televizijos kanalai
Jungtinės Karalystės kultūra
Radijas
Žurnalistika
Nacionaliniai transliuotojai